Fjerkræslagteriet Rose Poultry i Skovsgaard ved Brovst får ekstra travlt, efter firmaets slagteri i Vinderup i aftes blev raseret af en brand.

Rose Poultry forventer at fordoble antallet af slagtninger i Brovst, mens brandskaderne udbedres i Vinderup. Det skriver DR Nordjylland. - De ekstra slagtninger fordeles over ugen, ligesom vi også indfører slagtninger om lørdagen, siger Anne Gitte Elbronn, kommunikationschef hos Rose Poultry. Umiddelbart skal der slagtes op til 110.000 kyllinger mere om dagen på slagteriet i Skovsgaard. - Lige nu har vi ikke noget overblik over, hvornår vi kan genoptage slagtningerne i Vinderup, men indtil da slagter vi i Skovsgaard, siger kommunikationschefen. Hun kan endnu ikke sige, om branden i Vinderup vil betyde flere arbejdspladser i Brovst. /ritzau/